REPUBLIKA SRBIJA

NARODNA SKUPŠTINA

Odbor za finansije, republički budžet

i kontrolu trošenja javnih sredstava

11 Broj 06-2/185-16

16. septembar 2016. godine

B e o g r a d

ZAPISNIK

ŠESTE SEDNICE ODBORA ZA FINANSIJE,

REPUBLIČKI BUDžET I KONTROLU TROŠENjA

JAVNIH SREDSTAVA, ODRŽANE 16. SEPTEMBRA 2016. GODINE

Sednica je počela u 10,35 časova.

 Sednici je predsedavala dr Aleksandra Tomić, predsednik Odbora.

 Sednici su prisustvovali članovi Odbora: Veroljub Arsić, Žika Gojković, Nikola Jolović, Goran Kovačević, Olivera Pešić, Zoran Krasić, Goran Ćirić, Milorad Mijatović, Momo Čolaković, Vojislav Vujić i Zoltan Pek.

 Sednici su prisustvovali zamenici članova Odbora: Dušan Pavlović, zamenik Saše Radulovića, Gorica Gajić, zamenik Milana Lapčevića i Slaviša Bulatović, zamenik Radmila Kostića.

 Sednici nisu prisustvovali članovi Odbora Dušan Bajatović i Milorad Mirčić, niti njihovi zamenici.

 U toku rasprave po drugoj tački dnevnog reda, član Odbora Veroljub Arsić napustio je salu u kojoj se održavala sednica.

 Na poziv predsednika Odbora, sednici su prisustvovali i: Dušan Milenković, koordinator programa za Zapadni Balkan Vestminsterske fondacije za demokratiju, Jelena Pločić, Nenad Jevtović i Milica Seizović, istraživači iz Parlamentarne budžetske kancelarije.

Na predlog predsednika, Odbor je većinom glasova utvrdio sledeći

D n e v n i r e d

- usvajanje zapisnika Pete sednice Odbora -

 1. Utvrđivanje pitanja za test provere stručne osposobljenosti iz oblasti javnih nabavki kandidata za izbor dva člana Republičke komisije za zaštitu prava u postupcima javnih nabavki;

 2. Razmatranje zahteva zaposlenih u Upravi za javne nabavke, za dobijanje prethodne pisane saglasnosti za obavljanje dodatne plaćene aktivnosti (broj 120-20/16-88, broj 120-20/16-89 i broj 20-20/16-90, od 9. septembra 2016. godine).

\* \* \*

Pre prelaska na rad po utvrđenom dnevnom redu, Odbor je većinom glasova, bez primedaba, usvojio zapisnik Pete sednice Odbora.

\* \* \*

**Prva tačka dnevnog reda:** Utvrđivanje pitanja za test provere stručne osposobljenosti iz oblasti javnih nabavki kandidata za izbor dva člana Republičke komisije za zaštitu prava u postupcima javnih nabavki

 U raspravi po ovoj tački dnevnog reda učestvovali su: Zoran Krasić, Veroljub Arsić, Milorad Mijatović i Aleksandra Tomić.

 Tokom rasprave postavljeno je pitanje ovlašćenja Odbora da sprovodi određene radnje u izbornom postupku i uopšte prava da Odbor sprovodi testiranje kandidata koji su se prijavili na javni konkurs za izbor dva člana Republičke komisije za zaštitu prava u postupcima javnih nabavki, odnosno da li je Odbor, u konkretnom slučaju, prekoračio ovlašćenja koja su mu data Ustavom, Zakonom o Narodnoj skupštini i Poslovnikom Narodne skupštine, ili pak Odbor ima diskreciono pravo da određuje proceduru po kojoj će se sprovoditi javni konkurs za izbor predsednika i članova Republičke komisije s obzirom na odredbu Zakona o javnim nabavkama kojom je Odboru dato ovlašćenje da pokreće taj postupak, odnosno da predlaže kandidate za predsednika i članove Republičke komisije. Takođe, tokom rasprave izneti su razlozi za i protiv sprovođenja testiranja kandidata i ukazano na potrebu da osim subjektivnog kriterijuma u smislu razgovora sa kandidatima, mora da postoji i objektivan kriterijum koji u konkretnom slučaju predstavlja polaganje pisanog testa. Na kraju rasprave, članovi Odbora su ostavili kao otvorenu mogućnost da se na razgovor koji će biti organizovan nakon polaganja testa, pozovu i kandidati koji test nisu prošli kako bi se i njima pružila prilika da učestuvuju u toj fazi izbornog postupka.

Nakon završene rasprave, predsednik Odbora je pozvala članove Odbora da predlažu brojeve od 1 do 80, prema rastućem nizu, sve dok se ne izaberu 42 broja za 42 pitanja. Od predlaganja brojeva se izuzeo Zoran Krasić, član Odbora.

Odbor je većinom glasova (13 za, niko protiv, jedan uzdržan, jedan član Odbora nije glasao) utvrdio 42 pitanja za test za proveru stručne osposobljenosti iz oblasti javnih nabavki kandidata za izbor dva člana Republičke komisije za zaštitu prava u postupcima javnih nabavki (1, 2, 3, 4, 5, 6, 7, 8, 9, 10, 11, 12, 13, 17, 18, 19, 20, 21, 22, 25, 26, 31, 33, 36, 39, 41, 42, 44, 45, 47, 51, 52, 54, 55, 58, 64, 69, 70, 73, 75, 79 i 80).

 **Druga tačka dnevnog reda:** Razmatranje zahteva zaposlenih u Upravi za javne nabavke, za davanje prethodne pisane saglasnosti za obavljanje dodatne plaćene aktivnosti

Predsednik Odbora je obavestila članove i zamenike članova Odbora da su se Danijela Bojović, Miloš Jović i Olivera Rajković, zaposleni u Upravi za javne nabavke, obratili Odboru sa zahtevima za dobijanje prethodne pisane saglasnosti za učestvovanje na seminarima u svojstvu predavača, koji će biti održani tokom septembra i oktobra u Beogradu, odnosno na Zlatiboru, Paliću i Banji Koviljači, u organizaciji Instituta za ekonomsku diplomatiju, Informativno-poslovnog centra, Centra za menadžment nabavki i Publik Aktiv-a. Imenovani su u svojim zahtevima naveli da se očekivani novčani iznosi za ove aktivnosti kreću u rasponu od 10.000 do 40.000 dinara po seminaru, kao i da nisu u sukobu interesa.

 U raspravi po ovoj tački dnevnog reda učestvovali su: Zoran Krasić, Veroljub Arsić, Vojislav Vujić, Gorica Gajić, Dušan Pavlović i Goran Kovačević.

 Tokom rasprave ukazano je na neusklađenost zakonske odredbe na osnovu koje Odbor daje prethodnu pisanu saglasnost zaposlenima u Upravi za javne nabavke za obavljanje dodatne plaćene aktivnosti sa jedinstvenim metodološkim pravilima za izradu propisa i da ista predstavlja loše zakonsko rešenje zbog kojeg je potrebno pokrenuti pitanje izmene Zakona o javnim nabavkama u tom delu, te s tim u vezi, postavljeno je pitanje ovlašćenja Odbora da donosi pojedinačna pravna akta, kao i načina na koji se zaposleni u Upravi za javne nabavke obraćaju Odboru. Spornom zakonskom odredbom (Odbor je predložio prilikom poslednjih izmena i dopuna Zakona o javnim nabavkama iz 2015. godine u vidu amandmana), Odbor je pokušao da reši određene probleme koje je utvrdio u postupku nadzora nad radom Uprave za javne nabavke i posredno ojača nadzornu ulogu Odbora i Narodne skupštine. Osnovni razlog zbog kojeg je predloženo ovakvo zakonsko rešenje bila je potreba da Odbor dođe do informacija o tome da li zaposleni u Upravi za javne nabavke drže predavanja u radno vreme ili koriste slobodne, odnosno neplaćene dane ili dane godišnjeg odbora, i kolike dodatne prihode ostvaruju predavanjem koja su prerasla u privatan biznis. Tokom rasprave članovi Odbora su izneli određene predloge kako da se postojeća situacija prevaziđe: da Odbor pokrene pitanje izmene Zakona o javnim nabavkama u tom delu; da se izvrši određena analiza dosadašnjih zahteva o kojima je Odbor odlučivao i, na osnovu te analize, izmeni procedura za davanje prethodne saglasnosti; da se odrede nova pravila i eventualno zabrani predavanje zaposlenima u određenim situacijama; da Odbor obrazuje radnu grupu koja bi se bavila pitanjima saglasnosti, odnosno koja bi pripremala određene informacije u vezi ovih zahteva, na osnovu kojih bi Odbor davao saglasnost; da Odbor na posebnoj sednici razmotri problem davanja prethodne pisane saglasnosti.

Na predlog predsednika, Odbor je većinom glasova (devet za, jedan protiv, dva uzdržana, dva člana Odbora nisu glasala) dao prethodnu pisanu saglasnost Danijeli Bojović, zaposlenoj u Upravi za javne nabavke na radnom mestu vd pomoćnika direktora, za predavanje na seminarima koji će biti održani: 27. do 29. septembra 2016. godine na Zlatiboru, u organizaciji Public aktiv-a, i 6. oktobra 2016. godine na Paliću, organizaciji Informativno-poslovnog centra.

 Na predlog predsednika, Odbor je većinom glasova (osam za, jedan protiv, dvoje uzdržanih, tri člana Odbora nisu glasala) dao prethodnu pisanu saglasnost Milošu Joviću, zaposlenom u Upravi za javne nabavke na radnom mestu savetnika u Odseku za regulativu i profesionalizaciju u javnim nabavkama, za obavljanje dodatne plaćene aktivnosti - predavanje na seminarima koji će biti održani: 1. oktobra 2016. godine u Beogradu, u organizaciji Instituta za ekonomsku diplomatiju; 6. oktobra 2016. godine na Paliću, u organizaciji Informativno- poslovnog centra; 14. i 15. oktobra 2016. godine u Banji Koviljači, u organizaciji Centra za menadžment nabavki.

Na predlog predsednika, Odbor je većinom glasova (devet za, jedan protiv, dvoje uzdržanih, dva člana Odbora nisu glasala) dao prethodnu pisanu saglasnost Oliveri Rajković, zaposlenoj u Upravi za javne nabavke na radnom mestu rukovodioca Grupe za finansijsko-materijalne poslove, za obavljanje dodatne plaćene aktivnosti - predavanje na seminaru iz oblasti javnih nabavki, koji će biti održan 8. oktobra 2016. godine u Beogradu, u organizaciji Instituta za ekonomsku diplomatiju.

\* \* \*

 Predsednik Odbora podsetila je članove i zamenike članova Odbora da će u ponedeljak, 19. septembra 2016. godine, u zgradi Narodne skupštine u Kralja Milana 14, sa početkom u 9,00 časova, biti održana radionica sa predstavnicima Državne revizorske institucije, na kojoj će vrhovni državni revizori predstaviti rad svojih sektora, njihovu nadležnost, kao i podatke o sprovedenim revizijama u 2015. godini, utvrđenim nepravilnostima i preporukama koje je Institucija dala subjektima revizije, i pozvala da uzmu učešće na ovoj radionici.

\* \* \*

 Predsednik Odbora obavestila je članove i zamenike članova Odbora da je direktor Beogradske berze Siniša Krneta, uputio poziv članovima Odbora da u narednom periodu kada im obaveze to dozvole, posete ovu instituciju i upoznaju se sa njenim radom. S tim u vezi, predložila je da Odbor jednu od narednih sednica održi van sedišta Narodne skupštine, odnosno da je održi u prostorijama Beogradske berze.

\* \* \*

 U nastavku sednice, istraživači iz Parlamentarne budžetske kancelarije predstavili su članovima Odbora rad ove kancelarije, aktivnosti koje su od početka njenog rada sprovedene, planove za naredni period, kao i dokumente koje su istraživači pripremali od početka njenog rada, odnosno od 1. decembra 2015. godine do danas.

 Članovi Odbora izrazili su zadovoljstvo zbog postojanja ovakve kancelarije u okviru Narodne skupštine i pomoći koju će im istraživači pružati u njihovom budućem radu, posebno u delu prikupljanja određenih podataka, komparativnih istraživanja i analiza određenih tema i efekata propisa.

\* \* \*

Sednica je završena u 12,15 časova.

Sednica je tonski snimana.

 SEKRETAR PREDSEDNIK

 Aleksandra Šašo dr Aleksandra Tomić